<classify> MAHAKAMA ya Hakimu Mkazi Kisutu imekataa ombi la upande wa utetezi la kuahirisha kwa siku 20 kesi ya uchochezi inayowakabili viongozi tisa wa Chama cha Demokrasia na Mendeleo CHADEMA ikiwemo Mwenyekiti wake, Freeman Mbowe pichani.Pia, imesema katika kesi hiyo kumekuwa na migogoro kuanzia kusikilizwa hadi wakati wa kuahirisha. Akiahirisha kesi hiyo jana, Hakimu Mkazi Mkuu, Thomas Simba alisema kesi hiyo haiwezi kuendelea kwa siku tatu zilizopangwa kuanzia jana, leo na kesho Septemba 19, mwaka huu kutokana na sababu zilizotolewa na upande wa utetezi kwamba mawakili wapo Mahakama Kuu na washitakiwa wawili wamefiwa. Hakimu Simba alisema anaamini hati za wito zilizotolewa mahakamani hapo ni sahihi na kwa maelezo ya mshitakiwa Peter Msigwa, amefiwa na bibi yake mkoani Iringa na John Heche amefiwa na mtoto wa kaka yake Musoma. Alisema kesi hiyo itaanza kusikilizwa utetezi kuanzia Septemba 24 hadi 27 na Oktoba Mosi na 10, mwaka huu.  <topic>: KITAIFA 